b"\n_START_ARTICLE_\nMas Bonet\n_START_SECTION_\nArquitectura\n_START_PARAGRAPH_\nAquest mas, catalogat a l'Inventari del Patrimoni Arquitect\xc3\xb2nic de Catalunya, \xc3\xa9s de planta irregular format per diversos cossos adossats. Tot el conjunt del mas est\xc3\xa0 arrebossat i pintat de color blanc. L'edifici principal \xc3\xa9s rectangular, presenta la coberta a dues vessants de teula i est\xc3\xa0 distribu\xc3\xaft en planta baixa i pis. Vers l'oest se li adossa un altre gran cos rectangular, amb la coberta a dues aig\xc3\xbces i format per planta baixa i pis, que delimita la zona d'acc\xc3\xa9s a l'edifici principal. Ambdues construccions presenten les obertures rectangulars, moltes d'elles restitu\xc3\xafdes. L'element m\xc3\xa9s destacable del conjunt est\xc3\xa0 adossat a l'extrem est de l'edifici principal. Es tracta d'un cos rectangular, amb la coberta a un sol vessant, que presenta una galeria a la primera planta. Est\xc3\xa0 formada per cinc obertures d'arc de mig punt, amb els capitells motllurats i delimitades per baranes de ferro simples. A la planta baixa, una gran porta d'acc\xc3\xa9s a l'interior. A la part posterior de l'edifici principal hi ha altres petits cossos que completen el conjunt edificat.\n_START_SECTION_\nHist\xc3\xb2ria\n_START_PARAGRAPH_\nSegons els documents, la nissaga dels Bonet \xc3\xa9s la m\xc3\xa9s antiga de Palau i \xc3\xa9s citada, l'any 1205, amb motiu d'un bosc que li conced\xc3\xad el noble local. Posteriorment, en altres documents, s'esmenta que disposen d'un dels primers trulls locals, a m\xc3\xa9s a m\xc3\xa9s de criats i jornalers, possessions que denoten la import\xc3\xa0ncia de la fam\xc3\xadlia en aquesta zona._NEWLINE_En un inventari de l'any 1886 es recullen, a part del trull esmentat, una imatge de la Maria Sant\xc3\xadssima del Roser de fusta daurada, un molinet de pedra per moldre sal, un graner i dos cellers, un destinat a les tines pel vi._NEWLINE_La proximitat vers la font de dalt, ha provocat diversos plets pel control i adjudicaci\xc3\xb3 de l'aigua de la font, entre els propietaris de l'heretat i els governadors, nobles o ve\xc3\xafns de la zona, com ho demostren diferents documents dels segles XIX i XX."